*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Σεπτεμβρίου 1989

σχετικά με την έγκριση ενισχύσεων της Γαλλίας προς τη βιομηχανία άνθρακα κατά το έτος 1989

(Το κείμενο στη γαλλική γλώσσα είναι το μόνο αυθεντικό)

(89/597/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας:

Ι.

ότι η γαλλική κυβέρνηση με επιστολή της 21ης Δεκεμβρίου 1988 κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τα οικονομικά μέτρα που προτίθεται να λάβει άμεσα υπέρ της βιομηχανίας άνθρακα κατά τη διάρκεια του 1989·

ότι η γαλλική κυβέρνηση με επιστολή της 26ης Ιουνίου 1989 παρέσχε συμπληρωματικές πληροφορίες μετά από σχετική αίτηση της Επιτροπής στις 10 Μαρτίου 1989·

ότι, με βάση την απόφαση αυτή η Επιτροπή αποφασίζει για το ακόλουθο μέτρο:

- ενίσχυση για την κάλυψη των ζημιών εκμετάλλευσης βάσει του άρθρου 3 της εν λόγω απόφασης που ανέρχεται σε 1 229 000 000 γαλλικά φράγκα·

ότι, βάσει της ανακοίνωσης της γαλλικής κυβέρνησης, το συγκεκριμένο μέτρο ενίσχυσης προορίζεται να διευκολύνει την αναδιάρθρωση της βιομηχανίας άνθρακα στη Γαλλία·

ότι το μέτρο που σχεδιάζεται από τη γαλλική κυβέρνηση υπέρ της βιομηχανίας άνθρακα συμφωνεί με τις διατάξεις του άρθρου 1 παράγραφος 1 της εν λόγω απόφασης· ότι η Επιτροπή πρέπει, συνεπώς, να αποφανθεί βάσει του άρθρου 10 της απόφασης, για το αν το μέτρο αυτό πληροί τους στόχους και τα κριτήρια που αναφέρονται στην αποφαση αυτή και αν συμβιβάζεται με την καλή λειτουργία της κοινής αγοράς·

ΙΙ.

ότι η ορθολογική οργάνωση της παραγωγής άνθρακα στη Γαλλία επέτρεψε να πραγματοποιηθεί αξιοσημείωτη βελτίωση τόσο ως προς την παραγωγικότητα όσο και ως προς το κόστος παραγωγής·

ότι κατά τη διάρκεια των τελευταίων ετών οι ενισχύσεις που χορηγήθηκαν στη βιομηχανία άνθρακα σημείωσαν αισθητή μείωση· ότι η ενίσχυση που αποτελεί αντικείμενο της παρούσας απόφασης μειώθηκε κατά 85 % περίπου σε σχέση με εκείνη του 1986·

ότι η ενίσχυση για την κάλυψη των ζημιών εκμετάλλευσης χρησιμεύει για τη διευκόλυνση της συνέχισης της ορθολογικής αντιμετώπισης της βιομηχανίας άνθρακα και για τη βελτίωση της μακροπρόθεσμης οικονομικής της βιωσιμότητας·

ότι η προβλεπόμενη ενίσχυση θα καλύψει μόνο μέχρι ύψους 41 %, για κάθε παραγόμενο τόνο και για κάθε (ανθρακοφόρο) λεκάνη την απόκλιση μεταξύ των μέσων εξόδων και εσόδων που μπορούν να προβλεφθούν και, συνεπώς, ανταποκρίνεται στις προϋποθέσεις εφαρμογής του άρθρου 3 παράγραφος 1 της απόφασης·

ότι, αν ληφθεί υπόψη ο προοδευτικός κατά φθίνουσα τάξη χαρακτήρας του μέτρου και η ενσωμάτωσή του στην αναδιάρθρωση της οικονομίας, αυτό ανταποκρίνεται στους στόχους και στις προϋποθέσεις που προσδιορίζονται στο άρθρο 2 της εν λόγω απόφασης·

ότι, συνεπώς, η ενίσχυση στην τρέχουσα παραγωγή που σκοπεύει να χορηγήσει το 1989 η γαλλική κυβέρνηση στη βιομηχανία άνθρακα συμβιβάζεται με την καλή λειτουργία της κοινής αγοράς·

ότι η παρούσα απόφαση δεν προδικάζει τη συμφωνία των διατάξεων που ρυθμίζουν τις πωλήσεις του γαλλικού άνθρακα στους παραγωγούς ηλεκτρικής ενέργειας με τη συνθήκη·

ότι σύμφωνα με το άρθρο 11 παράγραφος 2 της απόφασης, η Επιτροπή πρέπει να διασφαλίζει ότι οι άμεσες ενισχύσεις για την τρέχουσα παραγωγή χρησιμοποιούνται αποκλειστικά για τους σκοπούς που εκτίθενται στα άρθρα 3 έως 6 της εν λόγω απόφασης· ότι, ως εκ τούτου, αυτή πρέπει να ενημερώνεται όσον αφορά το ύψος και την κατανομή των πληρωμών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η γαλλική κυβέρνηση εξουσιοδοτείται να χορηγήσει στη βιομηχανία άνθρακα για το ημερολογιακό έτος 1989 ενίσχυση για την κάλυψη των ζημιών εκμετάλλευσης μέχρι του ποσού του 1 229 000 000 γαλλικών φράγκων.

Άρθρο 2

Η γαλλική κυβέρνηση υποχρεούται να ανακοινώσει στην Επιτροπή, το αργότερο μέχρι τις 30 Ιουνίου 1990, το ποσό ενίσχυσης που πράγματι χορηγήθηκε κατά το έτος 1989.

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες, 20 Σεπτεμβρίου 1989.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.